बायर्नमा फेरि हेयन्कस
बुन्डेसलिगा महारथी बायर्न म्युनिखले शुक्रबार भेट्रान जर्मन प्रशिक्षक जुप हेयन्कसलाई फेरि क्लबको जिम्मेवारी सुम्पेको छ । 
बर्लिन — बुन्डेसलिगा महारथी बायर्न म्युनिखले शुक्रबार भेट्रान जर्मन प्रशिक्षक जुप हेयन्कसलाई फेरि क्लबको जिम्मेवारी सुम्पेको छ ।  हेयन्कसले यो सिजनको अन्त्यसम्म क्लबमा प्रशिक्षकको भूमिका निभाउने छन् । उनले बर्खास्तगीमा परेका यसअघिका प्रशिक्षक कार्लोस एन्सेलोर्‍ीको स्थान लिनेछन् ।हेयन्कसले बायर्न सम्हाल्ने भएको यो चौथोपल्ट हो । यसका लागि ७२ वर्षीय हेयन्कसले आफूले लिएको संन्यास फुकुवा गरेर प्रशिक्षणको जिम्मवारी लिनुपर्नेछ । ‘बायर्न र हेयन्कसबीच बलियो र सुमधुर सम्बन्ध छ,’ बायर्नका अध्यक्ष कार्ल हेन्ज रुमेनिंगेले भने, ‘उनी बायर्नका लागि निकै सुहाउँदा प्रशिक्षक हुन् ।’हेयन्कसलाई क्लबका वर्तमान प्रशिक्षक फोरचुना डसलडर्फ, पिटर हर्मन र हर्नन गेरल्यान्ज्डले सहयोगीको भूमिका निभाउने छन् । गेरल्यान्ज्ड बायर्न युवा टिमका निर्देशक हुन् । हर्नन र गेरल्यान्ज्डको सहयोगमै हेयन्कसले सन् २०१३ मा तीन उपाधि जितेका थिए । जर्मन फुटबल इतिहासमै पहिलोपल्ट बायर्नले बुन्डेसलिगा, जर्मन कप र च्याम्पियन्स लिग जितेको थियो ।